Ministerstvo financií SR

Usmernenie č.:        2/2006-NF

Vecné zameranie:   Usmernenie k nezrovnalostiam v rámci finančného riadenia predvstupových a povstupových fondov EÚ a ostatných finančných nástrojov

Vydáva:                   Sekcia európskych záležitostí v spolupráci so Sekciou rozpočtovej politiky 
                                 a Sekciou systému verejnej vnútornej finančnej kontroly
                                 Ministerstvo financií SR

Určené pre:             platobné orgány, riadiace orgány, sprostredkovateľské orgány pod    
                                 riadiacim orgánom, sprostredkovateľské orgány pod platobným orgánom,  
                                 platobné jednotky, implementačné agentúry, implementačné orgány pre  
                                 Kohézny fond, implementačné orgány iných finančných nástrojov, 
                                 kontrolné orgány

Počet príloh:           18 

Dátum vydania:      1. 5. 2006

Dátum platnosti:    1. 5. 2006

Informácia o zmenách :   
Vzhľadom na legislatívne zmeny sa zrušuje: 
-	Smernica Odboru Národného fondu MF SR pre predchádzanie, hlásenie a riešenie iregularít v rámci Kohézneho fondu  zo dňa 15.4.2004 (v znení aktualizácie zo dňa 1.3.2005)
-	Usmernenie sekcie európskych záležitostí MF SR  k nezrovnalostiam pre finančné riadenie štrukturálnych  fondov č. 1/2004/ŠF zo dňa 21.4.2004

Schválil:                                     

  
 
...............................................                                       ...............................................
Ing. Mária Kompišová                                                        Ing. František Palko
generálna riaditeľka                                                           generálny riaditeľ
sekcie európskych záležitostí                                          sekcie rozpočtovej politiky

...............................................
Ing. Ľubomír Partika
generálny riaditeľ
sekcie systému verejnej
vnútornej finančnej kontroly	

Zoznam skratiek

EHP, EEA	Európsky hospodársky priestor, European economic area	
EK	Európska komisia	
ES	Európske spoločenstvo	
EÚ	Európska únia	
IA	Implementačná agentúra	
IO	Imlementačný orgán	
ISUF	Informačný systém účtovania fondov	
ITMS	Informačno - technologický monitorovací systém	
KF	Kohézny fond	
MF SR	Ministerstvo financií Slovenskej republiky	
NF	Odbor Národného fondu MF SR	
NK	Nórske kráľovstvo	
NKB	Národný kontaktný bod pre finančné nástroje EHP a NK (Úrad vlády SR)	
NKÚ SR	Najvyšší kontrolný úrad Slovenskej republiky	
PO	Platobný orgán	
PJ	Platobná jednotka	
RO	Riadiaci orgán	
SFK	Správa finančnej kontroly	
SOPO	Sprostredkovateľský orgán pod platobným orgánom	
SORO	Sprostredkovateľský orgán pod riadiacim orgánom	
SR	Slovenská republika	
ŠR	Štátny rozpočet, prostriedky štátneho rozpočtu 	
ŠF	Štrukturálne fondy	

Usmernenie k nezrovnalostiam v rámci finančného riadenia predvstupových a povstupových fondov EÚ

1. ÚVOD

Základnou úlohou tohto usmernenia je spracovanie postupu informačných a finančných tokov pri riešení nezrovnalostí a porušení finančnej disciplíny, ktoré vznikli porušením legislatívy ES/EÚ alebo právnych predpisov SR a ktoré spôsobili alebo mohli spôsobiť ujmu v rozpočte EÚ alebo v štátnom rozpočte SR. Usmernenie sa týka riešenia nezrovnalostí a porušení finančnej disciplíny u predvstupových fondov, povstupových fondov EÚ, ako aj u finančných nástrojov EEA a NK a iných finančných nástrojov.

Stanovenie postupov pre zaobchádzanie s nezrovnalosťami a porušeniami finančnej disciplíny je nevyhnutné vo vzťahu k ich definovaniu,  zisťovaniu miesta ich vzniku, zodpovednosti za ich riešenie, vytváraniu preventívnych opatrení proti ich výskytu z hľadiska ich počtu a finančného objemu, ako aj pri vytváraní účinných kontrolných mechanizmov.

2. ZÁKLADNÉ PRÁVNE PREDPISY EÚ A SR

•	Nariadenie Rady č. 95/2988/ES o ochrane finančných záujmov Európskych spoločenstiev
•	Nariadenie Komisie č. 94/1681/ES o nezrovnalostiach a vrátení neoprávnene a chybne vyplatených čiastok a o organizácii informačného systému pre štrukturálne politiky
•	Nariadenie Komisie (ES) č. 2035/2005 z 12. decembra 2005, ktorým sa mení a dopĺňa nariadenie (ES) č. 1681/94 o nezrovnalostiach a získavaní neoprávnene vyplatených čiastok späť v súvislosti s financovaním štrukturálnych politík a o organizácii informačného systému v tejto oblasti
•	Nariadenie Komisie č. 94/1831/ES týkajúce sa porušenia predpisov a vrátenia súm neoprávnene vyplatených v súvislosti s financovaním Kohézneho fondu a o organizácii informačného systému v tejto oblasti
•	Nariadenie Rady č. 91/595/ES o nezrovnalostiach a vymáhaní čiastok neoprávnene vyplatených v súvislosti s financovaním spoločnej poľnohospodárskej politiky a organizácie informačného systému v tejto oblasti, ktorým sa ruší nariadenie č. 72/283/ES.
•	Nariadenie Rady č. 96/2185/ES o kontrolách a inšpekciách na mieste vykonávaných Európskou komisiou za účelom ochrany finančných záujmov Európskych spoločenstiev pred spreneverou a inými podvodmi
•	Nariadenie Komisie č. 2001/438/ES ustanovujúce podrobné pravidlá implementácie nariadenia Rady č. 99/1260/ES pokiaľ ide o systém riadenia kontroly pre pomoc poskytovanú v rámci štrukturálnych fondov
•	Nariadenie Komisie č. 2002/1386/ES z 29. júla 2002, ktorým sa ustanovujú presné pravidlá na vykonávanie nariadenia Rady č. 94/1164/ES ohľadne riadiacich a kontrolných systémov v súvislosti s finančnou pomocou, ktorá sa poskytuje z KF a postupom pri vykonávaní finančných opráv
•	Nariadenie Rady č. 2001/448/ES ustanovujúce podrobné pravidlá implementácie nariadenia Rady č. 99/1260/ES týkajúce sa opráv financovania pomoci poskytovanej zo štrukturálnych fondov
•	Nariadenie Komisie č. 2004/448/ES, ktorým sa mení nariadenie Komisie č. 2000/1685/ES stanovujúce podrobné pravidlá pre implementáciu nariadenia Rady č. 99/1260/ES týkajúce sa oprávnenosti výdavkov operácií spolufinancovaných zo štrukturálnych fondov, a ktoré ruší nariadenie Komisie č. 2003/1145/ES

•	Zákon č. 71/1967 Zb. o správnom konaní (správny poriadok) v znení neskorších predpisov
•	Zákon č. 39/1993 Z. z. o Najvyššom kontrolnom úrade Slovenskej republiky v znení neskorších predpisov
•	Zákon č. 303/1995 Z. z. o rozpočtových pravidlách v znení neskorších predpisov 
•	Zákon č. 440/2000 Z. z. o správach finančnej kontroly v znení neskorších predpisov
•	Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z.
•	Zákon č. 503/2001 Z. z.  o podpore regionálneho rozvoja v znení zákona č. 351/2004 Z. z.
•	Zákon č. 431/2002 Z. z. o účtovníctve v znení neskorších predpisov
•	Zákon č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov 
•	Zákon č. 300/2005 Z. z. Trestný zákon
•	Zákon č. 301/2005 Z. z. Trestný poriadok
•	Zákon č. 25/2006 Z. z. o verejnom obstarávaní a o zmene a doplnení niektorých zákonov 

3. DEFINÍCIA NEZROVNALOSTI

V súlade nariadením Rady č. 95/2988/ES o ochrane finančných záujmov Európskych spoločenstiev a nariadením Komisie (ES) č. 2035/2005 z 12. decembra 2005, ktorým sa mení a dopĺňa nariadenie (ES) č. 1681/94 o nezrovnalostiach a získavaní neoprávnene vyplatených čiastok späť v súvislosti s financovaním štrukturálnych politík a o organizácii informačného systému v tejto oblasti (ďalej len „nariadenie“) sa pod pojmom „nezrovnalosť“ rozumie „akékoľvek porušenie legislatívy Európskych spoločenstiev vyplývajúce z konania alebo opomenutia konania hospodárskeho subjektu, dôsledkom čoho je alebo by mohlo byť poškodenie všeobecného rozpočtu Európskych spoločenstiev alebo rozpočtov nimi spravovaných, a to buď znížením alebo stratou výnosov plynúcich z vlastných zdrojov vyberaných v mene Európskych spoločenstiev alebo započítaním neoprávnenej výdavkovej položky do rozpočtu Spoločenstva“.

Voči hospodárskym subjektom, ktoré spôsobili nezrovnalosť možno zo strany ES uplatniť sankcie podľa čl. 4 a nasl. citovaného nariadenia, pričom „hospodárskym subjektom“ sú akékoľvek fyzické alebo právnické osoby ako aj akékoľvek iné subjekty, zúčastňujúce sa na implementácii fondov, s výnimkou členských štátov pri výkone verejných právomocí .

Pre účely nariadenia Komisie (ES) č. 2035/2005  pod pojmom „prvé administratívne alebo súdne vyšetrovanie/zisťovanie“ sa rozumie prvé písomné hodnotenie príslušného orgánu, buď administratívne alebo súdne, ktoré na základe konkrétnych faktov uvádza existenciu nezrovnalostí bez toho, aby bola dotknutá možnosť následnej opravy alebo odvolania tohto záveru následkom vývoja v priebehu administratívnych alebo právnych postupov.

Pod pojmom „podozrenie z podvodu“ sa rozumie nezrovnalosť, na základe ktorej sa začne správne a/alebo súdne konanie na národnej úrovni s cieľom určiť, či došlo k úmyselnému konaniu, a to najmä k podvodu podľa čl. 1 ods. 1 písm. a) Dohovoru o ochrane finančných záujmov Európskych spoločenstiev.       

Vo vzťahu k finančným prostriedkom ŠR určeným na spolufinancovanie spoločných projektov EÚ a SR má na vznik nezrovnalosti priamy vplyv aj porušenie legislatívy SR alebo porušenie zmluvných dokumentov, na základe ktorých boli dotknutému subjektu tieto finančné prostriedky poskytnuté, pričom toto porušenie vyplýva z konania alebo opomenutia konania uvedeného subjektu a jeho dôsledkom je alebo by mohlo byť poškodenie rozpočtu verejnej správy.

Z pohľadu národnej legislatívy má na vznik nezrovnalosti priamy vplyv porušenie finančnej  disciplíny v zmysle § 31 ods. 1 zákona. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, pričom § 31 citovaného zákona definuje jednotlivé druhy porušenia finančnej disciplíny. Nezrovnalosť nemusí vždy predstavovať porušenie finančnej disciplíny a naopak porušenie finančnej disciplíny nemusí vždy zodpovedať nezrovnalosti. Vo vzťahu k rozpočtu EÚ je potrebné rozlišovať porušenie finančnej disciplíny, ktoré sa považuje za nezrovnalosť a porušenie finančnej disciplíny vo vzťahu k poskytnutému predfinancovaniu a zálohovým platbám štrukturálnych fondov. Vo vzťahu k poskytnutému predfinancovaniu a zálohovým platbám štrukturálnych fondov, výdavky, ktorých sa týka porušenie finančnej disciplíny a majú vplyv na vznik nezrovnalosti, do momentu schválenia týchto výdavkov v súhrnnej žiadosti o platbu platobným orgánom pre štrukturálne fondy, sa zistené porušenie finančnej disciplíny klasifikuje ako podozrenie z nezrovnalosti, ktoré je potrebné zaevidovať do monitorovacieho systému pre ŠF a KF (ITMS) a zároveň spracovať správu o zistenej nezrovnalosti. V momente, keď tieto výdavky boli už schválené platobným orgánom pre ŠF v súhrnnej žiadosti o platbu, platobný orgán pre ŠF ich oznamuje ako zistené nezrovnalosti Európskej komisii prostredníctvom Centrálneho kontaktného útvaru OLAF pre SR.

Pokiaľ ide o finančné prostriedky poskytované Slovenskej republike z finančných nástrojov EHP a NK, za nezrovnalosť sa považuje úmyselné alebo nedbanlivostné porušenie  predpisov schválených Výborom pre finančný mechanizmus EHP, Nórskym ministerstvom zahraničných vecí a Slovenskou republikou, ktoré upravujú použitie nenávratného finančného príspevku z finančného mechanizmu EHP, Nórskeho finančného mechanizmu a štátneho rozpočtu.  

Členské štáty sú povinné zasielať Európskej komisii resp. Úradu pre finančný mechanizmus (pre finančné nástroje EHP a NK) popis prípadov zistených nezrovnalostí a vykonať všetky potrebné opatrenia, aby sa zabezpečilo, že sumy zodpovedajúce uvedeným nárokom boli vrátené a uhradené do rozpočtu ES.

4.  TYPY NEZROVNALOSTÍ A ZODPOVEDNOSŤ ZA NEZROVNALOSTI

Definícia nezrovnalosti uvedená v bode 3. tohto usmernenia zahŕňa všetky typy možného správania sa hospodárskeho subjektu, na základe ktorého je možné nezrovnalosti členiť podľa viacerých kritérií.

1.   Podľa druhu zavinenia nezrovnalosti delíme na:

a.)	úmyselné – ide o také konanie zo strany subjektu zapojeného do finančného riadenia fondov EÚ, ktoré bolo vykonané za účelom obohatenia seba alebo iného subjektu v rozpore s platnou legislatívou alebo záväznými dokumentmi, najmä:
-	fiktívne faktúry (t.j. faktúry vystavené na úhradu za nedodané tovary a nevykonané služby a práce),
-	falzifikáty (t.j. faktúry vystavené fiktívnou firmou),
-	faktúry vystavené duplicitne,
-	faktúry vystavené na nadhodnotené sumy,
-	nezapočítanie množstevných, cenových a iných zliav vo faktúrach,
-	falšované colné dokumenty, certifikáty a iné podporné dokumenty,
-	falošné bankové účty,
-	podvodný prevod finančných prostriedkov na nesprávny účet,
-	nedodržanie zmluvných podmienok,
-	aktivita nebola realizovaná,
-	aktivita nebola ukončená,
-	aktivita nebola realizovaná v súlade s pravidlami zmluvy,
-	neoprávnené výdavky,
-	výdavky nevzťahujúce sa na oprávnené obdobie,
-	výdavky nevzťahujúce sa na oprávnenú aktivitu,
-	prekročenie rozpočtu,
-	nedodržanie podmienok spolufinancovania,
-	kumulácia nezlučiteľnej pomoci (napr. poskytovanie pomoci z 2 fondov, pričom duplicitné financovanie  z týchto 2 fondov je vylúčené) ,
-	deklarácia fiktívnych strát alebo škôd,
-	zmanipulovanie výsledkov dokladovej kontroly,
-	zmanipulovanie zistení z kontroly na mieste,
-	neumožnenie vykonania kontroly,
-	falšovanie a pozmeňovanie účtovných či iných zápisov a podkladov,
-	falošná identita hospodárskeho subjektu,
-	chybné predkladanie alebo opomenutie prípadov, operácií a pod.

b.)	nedbanlivostné - ide o konanie zo strany subjektu zapojeného do finančného riadenia fondov EÚ spôsobené jeho nedbanlivosťou. Patria sem najmä chyby a omyly.

2.   Podľa typu dopadu možno nezrovnalosti deliť na nezrovnalosti:

-	bez finančného dopadu,
-	s finančným dopadom.

Z hľadiska financovania predvstupových a povstupových fondov majú však väčší význam nezrovnalosti s finančným dopadom.

3.   Podľa frekvencie výskytu rozlišujeme nezrovnalosti:

a)	systémové – vyskytujú sa v systéme ako takom pravidelne, resp. s vysokou pravidelnosťou. Vyplývajú z chýb finančného riadenia a môžu sa vyskytovať horizontálne vo všetkých projektoch. Väčšinou ide o nedbanlivostné nezrovnalosti, vyplývajúce z nedostatkov systému (napr. nedostatočne definovaný rozsah kontroly v systéme)
b)	nesystémové (špecifické) – vyskytujú sa iba u konkrétneho projektu a vyplývajú zo subjektívnych konaní. Pri riadnom dodržiavaní postupov finančného riadenia by sa nemali vyskytovať.

4.   Podľa typológie nezrovnalostí OLAF EK.

Toto členenie je uvedené v prílohe č. 8. 

Keďže pri financovaní projektov z predvstupových a povstupových fondov sú konečným prijímateľom/príjemcom pomoci poskytované značné finančné čiastky, pri nesprávnom resp. neoprávnenom použití týchto prostriedkov dochádza vo väčšine prípadov k prekročeniu finančného limitu „škody nie nepatrnej“ (škoda dosahujúca najmenej  výšku minimálnej  mesačnej mzdy), ktorej vznik je podľa príslušných ustanovení Trestného zákona jednou z podmienok pre kategorizáciu protiprávneho konania ako trestný čin. 

Ustanovenie § 261 ods. 1 Trestného zákona (TZ) definuje trestný čin „Poškodzovania finančných záujmov Európskych spoločenstiev“ nasledovne: „Kto  použije  alebo  predloží  falšovaný,  nesprávny alebo neúplný výkaz alebo doklad,  alebo neposkytne povinné údaje, alebo použije    prostriedky   zo    všeobecného   rozpočtu   Európskych spoločenstiev,  z rozpočtu  spravovaného Európskymi spoločenstvami alebo v  zastúpení Európskych spoločenstiev na  iný účel, ako boli pôvodne  určené,   a  tým  umožní   spôsobenie  sprenevery,  alebo protiprávne zadržanie prostriedkov  z uvedeného rozpočtu, potrestá sa  odňatím slobody  na šesť  mesiacov až  tri roky .

Kto  z  nedbanlivosti  poškodí  finančné záujmy Európskych spoločenstiev, potrestá sa odňatím slobody  až na  jeden rok (§ 263 TZ).
Kto  poruší  alebo  nesplní  povinnosť  vyplývajúcu z jeho zamestnania, povolania,  postavenia alebo funkcie  v riadení alebo kontrole  činnosti  osôb  ním  riadených,  a  tým umožní spáchanie trestného činu podľa § 261 ods. 1 TZ,  potrestá sa odňatím slobody až na dva roky (§ 262 ods. 1 TZ).

Druhým najčastejším trestným činom, ktorý spadá pod pojem nezrovnalosti je tzv. „Subvenčný podvod“, pričom v tomto prípade ide vždy o úmyselné konanie. 
Podľa ust § 225 TZ „kto  vyláka od  iného dotáciu,  subvenciu, príspevok alebo iné   plnenie  zo   štátneho  rozpočtu,  z rozpočtu  verejnoprávnej inštitúcie, rozpočtu  štátneho fondu, rozpočtu vyššieho územného celku alebo  rozpočtu obce, ktorých poskytnutie alebo  použitie je podľa  zákona alebo iného  právneho predpisu  viazané na  podmienky, ktoré  nespĺňa, a  to tým,  že ho uvedie do omylu v otázke ich splnenia, potrestá sa odňatím slobody na jeden rok až päť rokov.

Odňatím slobody na dva roky až päť rokov sa páchateľ potrestá, ak ako zamestnanec, člen, zástupca alebo iná osoba oprávnená konať za toho, kto dotáciu, subvenciu, príspevok alebo iné plnenie zo štátneho rozpočtu, z rozpočtu verejnoprávnej inštitúcie, rozpočtu štátneho fondu, rozpočtu vyššieho územného celku alebo rozpočtu obce poskytuje, umožní získať dotáciu, subvenciu, príspevok alebo iné plnenie zo štátneho rozpočtu, z rozpočtu verejnoprávnej inštitúcie, rozpočtu štátneho fondu, rozpočtu vyššieho územného celku alebo rozpočtu obce tomu, o kom vie, že nespĺňa podmienky určené na jeho poskytnutie.

V súlade s ust. § 3 ods. 2 Trestného poriadku (TP) je príslušný subjekt povinný bez meškania oznamovať orgánom činným v trestnom konaní skutočnosti nasvedčujúce  tomu, že bol spáchaný trestný  čin.

Podľa ust. § 31 ods. 7 zákona č. 523/2004 Z. z o rozpočtových pravidlách verejnej správy a o zmene a doplnení niektorých zákonov v znení neskorších predpisov „subjekt verejnej správy, ktorý porušil finančnú disciplínu, je povinný uplatniť voči zamestnancovi zodpovednému za porušenie finančnej disciplíny postup podľa osobitných predpisov (napríklad podľa zákona č. 312/2001 Z. z. o štátnej službe resp. podľa zákona č. 311/2001 Z. z. Zákonník práce).“

5. OPATRENIA NA PREDCHÁDZANIE VZNIKU NEZROVNALOSTÍ

Z dôvodu zabránenia a zníženia rizika vzniku nezrovnalostí je potrebné pri finančnom riadení fondov EÚ dodržiavať najmä tieto opatrenia:

5.1  Transparentné písomné postupy a aplikácia princípu kontroly „štyroch očí“
Pri finančnom riadení sa dotknuté orgány (t.j. PO, IA, IO, SOPO, RO, SORO, PJ,  a implementačné orgány finančných nástrojov EHP a NK, ako aj iných finančných nástrojov) riadia všeobecne záväznými právnymi predpismi, podrobnými písomnými postupmi vnútorných manuálov procedúr a metodickými usmerneniami platobných orgánov, ktoré určujú:

-	kto koná;
-	čo koná;
-	ako koná;
-	v ktorej fáze koná;
-	termín pre uskutočnenie čiastkového kroku;
-	komu postupuje spis;
-	ako postupuje spis;
-	kam postupuje súvisiaci dokument;
-	konkrétny formát žiadosti, oznámenia, správy, informácie;
-	kde je príslušný dokument archivovaný;
-	rozlíšenie medzi cirkuláciou originálov a kópií. 

Tieto postupy sú súčasťou vnútorných manuálov procedúr orgánov zapojených do implementácie fondov EÚ.

5.2  Oddelenie funkcií a stanovenie popisov konkrétnych pracovných pozícií
Funkcie správneho finančného riadenia - schvaľovanie finančných operácií, realizácia finančných operácií a účtovanie finančných operácií - sú vykonávané oddelene, t. z. v rámci jednej finančnej operácie nie je prípustné, aby všetky tri funkcie vykonával jeden zamestnanec. Platobné orgány, IA, SOPO a platobné jednotky zabezpečujú základné činnosti finančného riadenia prostredníctvom oddelených pozícií:

-	finančného overovateľa,
-	finančného manažéra,
-	účtovníka,
-	certifikátora výdavkov.

Popisy pracovných pozícií jednotlivých zamestnancov na rôznych úrovniach finančného riadenia sú súčasťou vnútorných manuálov procedúr.

5.3 Vykonávanie finančnej kontroly v súlade so zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z.

Subjekty zapojené do finančného riadenia fondov EÚ vykonávajú predbežnú finančnú kontrolu finančných operácií v zmysle ustanovenia § 9 zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. v nadväznosti na § 6 ods. 1 cit. zákona a v prípade potreby a vytvorenia podmienok na jej vykonanie priebežnú finančnú kontrolu finančných operácií v zmysle ustanovenia § 10 v nadväznosti na ustanovenie § 6 ods. 2 cit. zákona.
Všetky dokumenty súvisiace s finančným riadením fondov EÚ (napr. žiadosti konečného prijímateľa/príjemcu pomoci o platbu, súhrnné žiadosti o platbu, príkazy na úhradu, bankové výpisy a ostatné účtovné doklady) sú pred ich schválením a účtovným zaevidovaním preverené podľa kontrolných zoznamov. Kontrolné zoznamy sú súčasťou vnútorných manuálov procedúr.

Kontrolné orgány vykonávajú následnú finančnú kontrolu finančných operácií v súlade s ustanoveniami    § 11 až 25 cit. zákona.

Systémové audity – overovanie efektívnosti riadiacich a kontrolných systémov, vykonávajú nasledovné organizačné útvary:
-	samostatné oddelenie vnútorného auditu prostriedkov EÚ sekcie systému verejnej vnútornej finančnej kontroly MF SR,
-	útvary vnútorného auditu príslušných ústredných orgánov štátnej správy.

5.4 Orgány vonkajšej kontroly a auditu
Patria sem:
-	NKÚ SR,
-	externé audítorské firmy poverené výkonom auditu EK alebo SR,
-	Európsky dvor audítorov,
-	Orgány auditu EK,
-	Orgány auditu  finančného mechanizmu EHP/NK
a)	Komora audítorov EFTA,
b)	Úrad nórskeho generálneho audítora,
c)	Nórske Ministerstvo zahraničných vecí,
d)	Výbor pre finančný mechanizmus EHP

5.5 Transparentný a kontrolovateľný systém registrácie a uchovávania dokumentov
Subjekty zapojené do finančného riadenia fondov EÚ registrujú a uchovávajú účtovnú a podpornú dokumentáciu súvisiacu s finančným riadením prehľadným a ľahko kontrolovateľným systémom v súlade s registratúrnym poriadkom príslušného subjektu alebo v súlade s vnútornými smernicami podobného charakteru.
PO, IA, IO, SOPO, platobná jednotka, riadiaci orgán a sprostredkovateľský orgán pod riadiacim orgánom uchováva účtovnú a podpornú dokumentáciu po zrealizovaní záverečnej platby konečnému prijímateľovi/príjemcovi pomoci, a to počas doby, ktorá je uvedená v dokumentoch platných pre finančné riadenie jednotlivých fondov.

5.6 Audit trail finančných tokov a jeho dodržiavanie
Subjekty zapojené do finančného riadenia fondov EÚ dodržiavajú a pravidelne aktualizujú vypracované a schválené audit traily, ktoré sú súčasťou vnútorných manuálov procedúr.

6. ZISŤOVANIE A HLÁSENIE NEZROVNALOSTÍ

V súlade s nariadeniami ES, týkajúcimi sa hlásenia nezrovnalostí, Slovenská republika je povinná oznamovať Európskej komisii (a v špecifických prípadoch aj ostatným členským štátom):

-	nezrovnalosti, ktoré boli predmetom prvého správneho a/alebo súdneho konania,
-	nezrovnalosti, u ktorých bolo preukázané podozrenie z podvodu,
-	nezrovnalosti, u ktorých sa predpokladajú následky mimo územia SR,
-	nezrovnalosti, ktoré indikujú nový spôsob a nové praktiky páchania podvodu,
-	nezrovnalosti, ktorých finančný dopad prevyšuje sumu 10 000 EUR,
-	nezrovnalosti, ktorých finančný dopad prevyšuje sumu   4 000 EUR

Výnimky z oznamovacej povinnosti

V súlade s nariadením Komisie (ES) č. 2035/2005 sú stanovené nasledovné výnimky z oznamovacej povinnosti členského štátu:
-	nezrovnalosti, ktoré výhradne spočívajú v zrušení celej alebo čiastočnej činnosti (projektu) z dôvodu konkurzného konania konečného prijímateľa/príjemcu pomoci. Nezrovnalosti, ktoré predchádzajú konkurznému konaniu a prípady podozrenia z podvodu musia byť hlásené;
-	nezrovnalosti oznámené orgánu štátnej správy konečným prijímateľom/príjemcom pomoci dobrovoľne z vlastnej vôle alebo pred zistením príslušným orgánom, a to buď pred poskytnutím alebo po poskytnutí finančných prostriedkov;
-	nezrovnalosti, pri ktorých orgán štátnej správy zistí chybu týkajúcu sa oprávnenosti financovaného projektu a napraví chybu pred realizáciou platby.     

Nariadenia ES č. 91/595/ES a 1994/1831/ES obsahujú výnimky z oznamovacej povinnosti v prípadoch "keď sa omyl alebo nedbalosť zistili pred uskutočnením platby a nemali za následok žiadnu administratívnu alebo justičnú pokutu".

Na základe skúseností môže Komisia považovať za takéto výnimky nasledujúce prípady:

1.	nezrovnalosti oznámené orgánu štátnej správy konečným prijímateľom dobrovoľne alebo pred ich zistením kompetentným orgánom, či už pred alebo po uskutočnení platby požadovanej sumy;
2.	situácie, kedy orgán štátnej správy zistí, že urobil chybu, pokiaľ ide o oprávnenosť financovania projektu a koriguje svoju chybu pred uskutočnením platby;
3.	prípady vyššej moci (force majeure, vis maior) v rámci hraníc určených judikatúrou Európskeho súdneho dvora.

6.1 Predvstupové fondy (vrátane Prechodného fondu), finančné nástroje EHP a NK a iné finančné  nástroje

6.1.1  Zisťovanie nezrovnalostí

Nezrovnalosť môže zistiť najmä:

-	platobný orgán
-	iné orgány:
•	IA, RO, SORO, Národný kontaktný bod – pri Finančnom mechanizme EHP/NK (ďalej len „NKB“) a implementačnými orgánmi  finančných nástrojov EHP, NK a iných finančných nástrojov (ďalej len „IO“), 
•	kontrolné orgány SR – sekcia systému verejnej vnútornej finančnej kontroly MF SR, útvary kontroly príslušných ústredných orgánov štátnej správy a PPA, SFK – Bratislava, Zvolen, Košice, odbor kontroly Úradu vlády SR (EHP/NK)
•	Oddelenie vnútorného auditu prostriedkov EÚ sekcie systému verejnej vnútornej finančnej kontroly MF SR, útvary vnútorného auditu príslušných ústredných orgánov štátnej správy, 
•	NKÚ SR,
•	Centrálny kontaktný útvar OLAF pre SR,  
•	Orgány Európskej komisie,
•	Orgány auditu finančného mechanizmu EHP/NK
a) Komora audítorov EFTA,
b) Úrad nórskeho generálneho audítora,
c) Nórske Ministerstvo zahraničných vecí,
d) Výbor pre finančný mechanizmus EHP
 
 6.1.1.1 Nezrovnalosť zistená u konečného prijímateľa

V prípade zistenia nezrovnalosti s finančným dopadom u konečného prijímateľa, implementačná agentúra, resp. IO bezodkladne vyžiadajú vrátenie neoprávnene použitých alebo zadržaných prostriedkov od konečného prijímateľa.
V žiadosti uvedú výšku finančných prostriedkov v členení podľa zdrojov, dátum uskutočnenia finančnej operácie, číslo bankového účtu IA alebo IO (u finančných mechanizmov EHP a NK to môže byť aj priamo číslo bankového účtu NF – osobitný účet, pre prípady priameho financovania bez sprostredkovateľa), na ktorý má byť predmetná suma poukázaná, ako aj informáciu o možných sankciách a postupoch v prípade, že žiadosť o vrátenie dlžnej sumy nebude splnená do 15 pracovných dní od jej doručenia. Obdržané finančné prostriedky od konečného prijímateľa (prostriedky predvstupových fondov a prostriedky ŠR na spolufinancovanie) zasiela IA na účty NF (prostriedky EÚ na účet projektu a prostriedky ŠR na účet pre spolufinancovanie, z ktorého sa prostriedky ŠR odvedú na príjmový/výdavkový účet ŠR, viď prílohu č. 9a, bod 1).   
U finančných mechanizmov EHP a NK zasiela IO – sprostredkovateľ (alebo rovno KP pre prípady priameho financovania bez sprostredkovateľa) finančné prostriedky odbržané od konečného prijímateľa na účty NF (prostriedky EHP resp. NK na účet projektu resp. opatrenia a prostriedky ŠR na účet pre spolufinancovanie, z ktorého sa prostriedky ŠR odvedú na príjmový/výdavkový účet ŠR, viď prílohu č. 9b, bod 1).   

Kópiu žiadosti zašle IA, resp. IO na platobný orgán, prostredníctvom ktorého im boli finančné prostriedky poskytnuté (Odbor Národného fondu MF SR). Kópiu oznámenia o úhrade dlžnej čiastky konečným prijímateľom zašle IA, resp. IO bezodkladne na odbor Národného fondu MF SR.
Ak konečný prijímateľ nevráti požadovanú sumu na uvedený bankový účet do 15 pracovných dní od doručenia žiadosti, IA, resp. IO oznámia túto skutočnosť príslušnej správe finančnej kontroly, ktorá postupuje podľa nižšie uvedeného postupu (bod 8.). Kópiu tohto oznámenia zašle IA, resp. IO bezodkladne na odbor Národného fondu MF SR.

V žiadosti o vrátenie finančných prostriedkov bude požadovaná suma uvedená v SKK. Neoprávnene vyplatené alebo zadržané finančné prostriedky v EUR sa v žiadosti vyčíslia v EUR a prepočítajú na SKK kurzom NBS platným ku dňu porušenia rozpočtovej resp. finančnej disciplíny alebo ku dňu vzniku nezrovnalosti (ak porušenie rozpočtovej resp. finančnej disciplíny nebude nezrovnalosťou).

6.1.1.2 Nezrovnalosť zistená u IA, resp. IO

V prípade, že nezrovnalosť s finančným dopadom vznikla na úrovni IA, resp. IO, subjekt, ktorý má podozrenie zo vzniku tejto skutočnosti (vrátane subjektu, u ktorého nezrovnalosť vznikla), je povinný o tom informovať Odbor Národného fondu prostredníctvom správy o zistenej nezrovnalosti (viď prílohu č. 1 a 2, pre projekty ISPA/KF platí príloha č. 4). Odbor Národného fondu následne prostredníctvom sekcie systému verejnej vnútornej finančnej kontroly podá podnet na vykonanie následnej finančnej kontroly na SFK. Miestne príslušná SFK postupuje podľa nižšie uvedeného postupu (bod 8.).
Odbor Národného fondu MF SR zašle hlásenie o zistenej nezrovnalosti aj Centrálnemu kontaktnému útvaru OLAF pre SR v rámci pravidelných štvrťročných správ.

Uvedený postup sa aplikuje aj na prípady, keď nezrovnalosť vznikla na základe toho, že IA resp. IO poskytli konečnému prijímateľovi menej finančných prostriedkov, než boli povinné poskytnúť na základe platného kontraktu.

V prípade, že bude preukázaný vznik nezrovnalosti u IA, resp. IO, tieto sú v súlade s ust. § 31 ods. 7 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov povinné uplatniť voči zodpovedným zamestnancom postup podľa osobitných predpisov.

IA resp. IO sú povinné si vytvoriť vopred v rámci svojej rozpočtovej kapitoly rezervu na nezrovnalosti, z ktorej budú prípadné nezrovnalosti hradené.

6.1.2 Hlásenie nezrovnalostí

Správy o nezrovnalostiach

Podľa nariadení EK o nezrovnalostiach „členské štáty (za Slovenskú republiku CKÚ OLAF pre SR) najneskôr do dvoch mesiacov nasledujúcich po konci každého kalendárneho štvrťroka oznámia Európskej komisii všetky nezrovnalosti (t.j. aj bez finančného dopadu, aj s finančným dopadom), ktoré boli predmetom prvostupňových správnych alebo súdnych konaní“. 
U nezrovnalostí, ktoré spadajú pod okamžitú správu o zistenej nezrovnalosti (viď nižšie), musí byť hlásenie vykonané hneď, ako boli nezrovnalosti zistené, bez akéhokoľvek odkazu na základný podkladový administratívny úkon, t.j. povinnosť oznamovať existuje dokonca i vtedy,  keď kompetentné orgány ešte nezaevidovali dlžnú sumu na účtoch.

Pri finančných nástrojoch EHP a NK vypracuje NKB na základe správ o nezrovnalostiach súhrnnú správu o nezrovnalostiach, ktorú predkladá raz za mesiac Úradu pre finančné mechanizmy. V zmysle časti 12.2.1 dokumentu Riadenie implementácie, finančné riadenie, kontrola a audit finančného mechanizmu EHP a Nórskeho finančného mechanizmu, je subjekt, ktorý na základe finančnej kontroly zistí nezrovnalosť, povinný bezodkladne, najneskôr však do 5 kalendárnych dní po jej zistení vypracovať správu o nezrovnalosti a predložiť ju NKB a kópiu tejto správy odboru Národného fondu MF SR.

Členský štát musí taktiež dodatočne informovať Komisiu o konaniach, ktoré boli začaté po počiatočnom hlásení, o správnych alebo súdnych rozhodnutiach, ktoré boli vydané v priebehu týchto konaní a o rozhodnutiach, ktorými boli tieto konania ukončené. 

Z toho vyplýva, že oznamovacia povinnosť členského štátu existuje už predtým, než sú získané všetky informácie, týkajúce sa nezrovnalosti; toto sa uplatňuje od okamihu zistenia.

Tento prístup je neoddeliteľnou súčasťou systému hlásení vytvoreného legislatívou Spoločenstva s cieľom zjednodušenia rýchleho zakročenia Komisie a ďalších členských štátov, ktoré môžu byť dotknuté.

Aby mohol byť tento oznamovací systém plne účinný, primárne zistenia skutočností musia byť zodpovednými orgánmi alebo súdmi brané ako prvý dôkaz, že nezrovnalosť existuje, aj keby išlo iba o interný dokument, pokiaľ sa tento zakladá na aktuálnych faktoch. Toto nebráni orgánom štátnej správy alebo súdom dodatočne stiahnuť späť alebo korigovať toto prvé zistenie na základe ďalšieho vývoja správneho alebo súdneho konania.

Táto interpretácia je potvrdená definíciou pojmu nezrovnalosti, ktorá je uvedená v čl. 1 ods. 2 nariadenia č. 95/2988/ES, ktoré taktiež odkazuje na "akékoľvek porušenie predpisov ... , ktoré... by malo efekt poškodzujúci všeobecný rozpočet Spoločenstiev".
Umelé rozdelenie skupiny operácií tak, aby sa obišla oznamovacia povinnosť, by bolo v rozpore s cieľmi, ktoré sleduje legislatíva Spoločenstva, a to informovať Komisiu o oblastiach najväčších rizík, najmä prípady, ktoré sú vopred premyslené, organizované a majú istú kontinuitu v čase a geografickom rozdelení. Čiže "nezrovnalosť" v zmysle legislatívy Spoločenstva - na základe materiálnych dôkazov - sa môže skladať z nesprávnych alebo až podvodných operácií, ktoré sú nezávislé.

Druhy správ

IA a IO sú povinné zasielať bez vyzvania na Odbor Národného fondu MF SR tieto správy:

1.	Okamžitú správu o zistenej nezrovnalosti (príloha č. 1)  - ak je nezrovnalosť zistená predbežnou alebo priebežnou finančnou kontrolou
2.	Štvrťročné správy o nezrovnalostiach (príloha č. 2) - správa zasielaná každý štvrťrok v komplexnom hlásení vyjadrujúcom celkový stav vyrovnania zistených nezrovnalostí. Posledná aktualizácia správy sa posiela, keď dlžník uhradí svoj záväzok, resp. keď IA, IO zistí, že dlžná čiastka nemôže byť vymožená. IA, IO je povinná zahrnúť do tejto správy aj rozhodnutia SFK resp. správy z finančných kontrol, ktoré boli vykonané na základe podozrenia zo vzniku nezrovnalosti

Všetky správy týkajúce sa nezrovnalostí musia jasne a výstižne charakterizovať vzniknutý problém tak, aby k ich pochopeniu nebola potrebná ďalšia komunikácia, či vyžiadanie si dodatočných podkladov. 

6.2 Štrukturálne fondy a Kohézny fond

6.2.1 Štrukturálne fondy

Nezrovnalosť môže zistiť orgán vykonávajúci predbežnú alebo priebežnú finančnú kontrolu (sprostredkovateľský orgán pod riadiacim orgánom, riadiaci orgán, platobná jednotka a platobný orgán), kontrolný orgán vykonávajúci následnú finančnú kontrolu a vnútorný audítor. 
V rámci kontrolnej činnosti môže nezrovnalosť odhaliť Najvyšší kontrolný úrad SR a Európska komisia. 

Za moment zistenia nezrovnalosti sa považuje podpísanie oficiálneho dokumentu alebo prerokovanie oficiálneho dokumentu podľa typu vykonanej kontroly (viď nižšie).

Zistenie nezrovnalosti sa oficiálne zdokumentuje:
I.	Podpísaním správy o zistenej nezrovnalosti (príloha č. 3)
II.	Prerokovaním správy o výsledku následnej finančnej kontroly vykonanej kontrolným orgánom
III.	Prerokovaním správy o výsledku systémového auditu vykonaného útvarom vnútorného auditu
IV.	Prerokovaním protokolu o výsledku kontroly vykonanej NKÚ SR
V.	Podpísaním správy z auditu EK 

Ad I. Podpísaním správy o zistenej nezrovnalosti
V prípade zistenia nezrovnalosti sprostredkovateľský orgán pod riadiacim orgánom, riadiaci orgán a platobná jednotka vypracuje správu o zistenej nezrovnalosti a do 5 pracovných dní odo dňa zistenia nezrovnalosti zašle na platobný orgán pre štrukturálne fondy. Číslo správy o zistenej nezrovnalosti predstavuje jedinečný alfa-numerický kód nezrovnalosti ITMS. Riadiaci orgán a sprostredkovateľský orgán pod riadiacim orgánom zasiela 1 kópiu správy o zistenej nezrovnalosti aj platobnej jednotke.  
V súlade s čl. 4 nariadenia Európskej komisie č. 94/1681/ES o nezrovnalostiach a vrátení neoprávnene a chybne vyplatených čiastok a o organizácii informačného systému pre štrukturálne politiky je členský štát povinný bezodkladne oznámiť Európskej komisii a v prípade potreby ostatným dotknutým členským štátom nezrovnalosti, ktoré môžu mať následky mimo územia SR a/alebo indikujú nový spôsob a nové praktiky páchania podvodu.
Ak sprostredkovateľský orgán pod riadiacim orgánom, riadiaci orgán a platobná jednotka  získa nové alebo dodatočné informácie v súlade s článkom 5 nariadenia Európskej komisie č. 94/1681/ES o nezrovnalostiach a vrátení neoprávnene a chybne vyplatených čiastok a o organizácii informačného systému pre štrukturálne politiky týkajúce sa údajov v predošlých správach o zistených nezrovnalostiach, zašle aktualizovanú správu o zistenej nezrovnalosti do 5 pracovných dní na platobný orgán pre štrukturálne fondy.

Ad II. Prerokovaním správy o výsledku následnej finančnej kontroly vykonanej kontrolným orgánom
Kontrolné orgány v správe o výsledku následnej finančnej kontroly popíšu a zdokumentujú zistenú nezrovnalosť a správu spolu s monitorovacím hárkom predložia sekcii systému verejnej vnútornej finančnej kontroly MF SR (ďalej len Sekcia MF SR). Sekcia MF SR v nadväznosti na prerokované správy o výsledku následnej finančnej kontroly predkladá platobnému orgánu pre štrukturálne fondy súhrnné monitorovacie hárky o následných finančných kontrolách štrukturálnych fondov. V monitorovacom hárku a v súhrnnom monitorovacom hárku je každej nezrovnalosti pridelený jedinečný alfa-numerický kód nezrovnalosti ITMS a kód nezrovnalosti v zmysle typológie nezrovnalostí. 
Ad III. Prerokovaním správy o výsledku systémového auditu vykonaného útvarom vnútorného auditu
Útvary vnútorného auditu príslušných ústredných orgánov štátnej správy vykonávajúcich systémový audit na základe prerokovanej správy o výsledku systémového auditu vyhotovia monitorovací hárok, predmetom ktorého bude popis a špecifikácia zistenej nezrovnalosti, vrátane priradenia jedinečného alfa-numerického kódu nezrovnalosti ITMS a kódu nezrovnalosti podľa typológie nezrovnalostí, ktorý predložia Sekcii systému verejnej vnútornej finančnej kontroly MF SR. Sekcia systému verejnej vnútornej finančnej kontroly MF SR následne vypracuje súhrnný monitorovací hárok, ktorý predloží platobnému orgánu pre štrukturálne fondy.
Slovenská republika nenahlasuje Európskej komisii porušenie finančnej disciplíny, ktoré je zistené vo vzťahu k nezúčtovanému predfinancovaniu a zálohovej platbe štrukturálnych fondov. Porušenie finančnej disciplíny je však z dôvodu vymáhania finančných prostriedkov evidované v knihe dlžníkov v informačnom systéme účtovníctva fondov ISUF a v monitorovacom systéme ITMS.
O zistených nezrovnalostiach informuje Centrálny kontaktný útvar OLAF pre SR v nasledujúcej štvrťročnej správe o nezrovnalostiach OLAF na Európskej komisii (v prípade, že suma nezrovnalosti prevyšuje 
10 000 EUR) v súlade s nariadením Európskej komisie č. 94/1681/ES a č. 2035/2005. Informácie o nezrovnalostiach nepresahujúcich čiastku 10 000 EUR predkladá Centrálny kontaktný útvar OLAF pre SR OLAF-u na Európskej komisii výlučne na jeho žiadosť. 

6.2.2 Kohézny fond
         Druhy správ pre Kohézny fond

Nezrovnalosť môže zistiť/odhaliť:

a)	orgán vykonávajúci predbežnú alebo priebežnú finančnú kontrolu finančných operácií pripravovaných  na základe žiadostí konečných prijímateľov o platbu – PO, SOPO, IO, riadiaci orgán a sprostredkovateľský orgán pod riadiacim orgánom.
V prípade zistenia nezrovnalosti SOPO, IO, RO a SORO predložia tieto orgány odboru Národného fondu MF SR (platobný orgán pre KF) bezodkladnú správu o zistenej nezrovnalosti (príloha č. 4) do 5 pracovných dní odo dňa zistenia nezrovnalosti. Ak SOPO, IO, riadiaci orgán a sprostredkovateľský orgán pod riadiacim orgánom získa nové informácie v súlade s článkom 5 ods. 1 a 2 nariadenia EK č. 94/1831/ES alebo o dôležitých zmenách týkajúcich sa údajov v predošlých správach o zistených nezrovnalostiach, zašle do 5 pracovných dní na odbor Národného fondu MF SR (platobný orgán pre KF) aktualizovanú Správu o zistenej nezrovnalosti. 
b)	kontrolný orgán vykonávajúci následnú finančnú kontrolu; kontrolný orgán v prípade zistenej nezrovnalosti predkladá bezodkladne Sekcii systému verejnej vnútornej finančnej kontroly MF SR (ďalej len „sekcia SVVFK“) správu o výsledku následnej finančnej kontroly a monitorovací hárok obsahujúci nezrovnalosti zistené pri následnej finančnej kontrole; Sekcia SVVFK zistené nezrovnalosti zahrnie do súhrnných monitorovacích hárkov predkladaných odboru Národného fondu MF SR. 
c)	Sekcia SVVFK a útvary vnútorného auditu príslušných ústredných orgánov štátnej správy v rámci vykonávania systémového auditu. Útvary vnútorného auditu príslušných ústredných orgánov štátnej správy na základe prerokovanej správy o výsledku systémového auditu vyplnia monitorovací hárok, predmetom ktorého bude popis a špecifikácia zistenej nezrovnalosti, vrátane priradenia kódu podľa typológie nezrovnalostí, ktorý predložia Sekcii SVVFK. Sekcia SVVFK následne vypracuje súhrnný monitorovací hárok, ktorý predloží odboru Národného fondu MF SR v lehote podľa bodu 8.3. 
Za moment zistenia nezrovnalosti sa považuje podpísanie správy o zistenej nezrovnalosti alebo  prerokovanie správy o výsledku následnej finančnej kontroly vykonanej kontrolným orgánom resp. odovzdanie správy o výsledku systémového auditu auditovanému subjektu.
d)	Najvyšší kontrolný úrad SR, orgány EK.

Druhy  správ o nezrovnalostiach :
1)	Štvrťročná správa o zistených nezrovnalostiach ( článok 3 Nariadenia ES 94/1831) a s tým súvisiacich čiastok – poskytuje informácie o nezrovnalostiach, ktoré sú predmetom prvostupňového súdneho alebo správneho konania. Správu predkladá  PO na CKÚ OLAF pre SR (Úrad vlády SR)  4-krát ročne, a to vždy do šiestich týždňov nasledujúcich po skončení kalendárneho štvrťroka. Subjekty uvedené v časti 6.2.2., bod a) a pre projekty ISPA/KF aj príslušné IA, sú povinné zaslať bezodkladnú správu (viď bod 3) do 5 pracovných dní odo dňa zistenia nezrovnalosti na PO pre KF. Formulár  správy je uvedený v prílohe č.4.
2)	Štvrťročná správa o náprave zistených nezrovnalostí a s tým súvisiacich čiastok ( článok 5 ods. 1 nariadenia EK č. 94/1831/ES) - poskytuje informácie o nápravných opatreniach, vykonaných na odstránenie nezrovnalosti po oznámení všetkých predchádzajúcich porušení predpisov s odkazom na každú predchádzajúcu Správu o zistených nezrovnalostiach a s tým súvisiacich čiastok. Túto správu predkladá PO pre KF na CKÚ OLAF pre SR (Úrad vlády SR)  4-krát ročne, a to vždy do šiestich týždňov nasledujúcich po skončení kalendárneho štvrťroka. Subjekty uvedené v časti 6.2.2., bod a) a pre projekty ISPA/KF aj príslušné IA, sú povinné zaslať bezodkladnú správu (viď bod 3) do 5 pracovných dní odo dňa zistenia nezrovnalosti na PO pre KF. Formulár  správy je uvedený v prílohe č. 4. 
3)	Bezodkladná správa o zistených  nezrovnalostiach ( článok 4 nariadenia EK č. 94/1831/ES) – správa poskytuje informácie o nezrovnalostiach, pri ktorých boli porušené predpisy alebo existuje obava, že môžu mať dôsledky mimo územia SR alebo ukážu, že sa použila nová metóda podvodu. Túto správu predkladá PO pre KF na CKÚ OLAF pre SR (Úrad vlády SR)  okamžite po zistení nezrovnalosti takéhoto charakteru. Subjekty uvedené v časti 6.2.2., bod a) a pre projekty ISPA/KF aj príslušné IA sú povinné zaslať správu do 5 dní po zistení nezrovnalosti na PO pre KF. 
Pre správy uvedené v bode 1), 2), 3) platí jednotný formulár (príloha č.4). Pri vypĺňaní formuláru je potrebné meniť názov správy v závislosti od druhu správy.   
4)	Správa o výške nevymožených čiastok – (článok 5, ods. 2 nariadenia EK č. 94/1831/ES) -osobitná správa, ktorú  predkladá PO na CKÚ OLAF pre SR (Úrad vlády SR) v prípade, že predmetná čiastka sa nedá vymôcť alebo nemožno očakávať jej úplné vrátenie.  V správe je potrebné uviesť dôvody, prečo má predmetnú čiastku znášať EÚ alebo SR. Táto správa musí byť dostatočne podrobná, aby mohla podľa nej EK rozhodnúť, kto bude znášať finančné následky. Správu na OLAF pri EK predkladá CKÚ OLAF pre  SR (Úrad vlády SR) podľa potreby.
5)	PO vypracováva ročnú správu o čiastkach, ktoré majú byť ku koncu kalendárneho roku vrátené. Táto správa je prílohou štvrtej Štvrťročnej správy o zistených nezrovnalostiach a s tým súvisiacich čiastok, ktorá je zasielaná na EK a OLAF cez Úrad vlády SR, sekciu kontroly, CKÚ OLAF pre SR, v súlade s nariadením EK č. 94/1831/ES.

7. KNIHA DLŽNÍKOV

V systéme ISUF sú evidované a účtované údaje pre potreby spracovávania Knihy dlžníkov (príloha č. 5a a 5b) s cieľom kvalitne monitorovať celkový stav nezrovnalostí. 

Pokiaľ ide o predvstupové fondy, nezrovnalosti zistené príslušnou IA, PO, RO, zaeviduje bezodkladne do Knihy dlžníkov príslušný zamestnanec IA (za obidva zdroje) na základe obdržaných dokladov (viď prílohu č. 9a, bod 1). Nezrovnalosti zistené kontrolnými orgánmi SR a útvarmi vnútorného auditu vykonávajúcimi systémové audity zaeviduje bezodkladne do Knihy dlžníkov príslušný zamestnanec PO (za obidva zdroje) na základe obdržaných dokladov (viď prílohu č. 9a, bod 2).

Pokiaľ ide o finančné mechanizmy EHP/NK resp. iné finančné nástroje, nezrovnalosti zistené príslušným IO, PO, kontrolnými orgánmi SR a útvarmi vnútorného auditu vykonávajúcimi systémové audity zaeviduje bezodkladne do Knihy dlžníkov príslušný zamestnanec PO (za obidva zdroje)  na základe obdržaných dokladov (viď prílohu č. 9b).

Nezrovnalosti zistené príslušným subjektom (IO, PO, RO, SORO, SOPO, PJ, kontrolnými orgánmi SR a útvarmi vnútorného auditu vykonávajúcimi systémové audity) u projektov Kohézneho fondu a štrukturálnych fondov zaeviduje do Knihy dlžníkov príslušný zamestnanec PO, pokiaľ ide o prostriedky KF resp. ŠF, ako aj príslušný zamestnanec SOPO resp. PJ, pokiaľ ide o prostriedky ŠR na spolufinacovanie projektov KF resp. ŠF. Doklady na zaúčtovanie sú uvedené v prílohe č. 9c.  

Kniha dlžníkov je evidovaná v elektronickej a písomnej podobe.

8. VYMÁHANIE A VRÁTENIE NEZROVNALOSTÍ

8.1 Predvstupové prostriedky (vrátane prostriedkov Prechodného fondu), finančné nástroje EHP a NK a iné finančné  nástroje

Podľa ust. § 47 ods. 3  a 5 písm. d) zákona č. 303/1995 Z. z. o rozpočtových pravidlách (v nadväznosti na ust. § 37 ods. 7, druhá veta zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov) „odvod neoprávnene použitých alebo zadržaných prostriedkov, ako aj penále uloží príslušná správa finančnej kontroly, ktorá ich aj vymáha. V prípade potreby odvod a penále môže uložiť a vymáhať Ministerstvo financií SR. Ak porušenie rozpočtovej  disciplíny zistí iná organizácia alebo iný orgán, je povinný oznámiť túto skutočnosť miestne príslušnej správe finančnej kontroly “. 
Podľa ust. § 47a ods. 2 zákona č. 303/1995 Z. z. „subjekt, ktorý neoprávnene použil alebo zadržal prostriedky poskytnuté z národného fondu, je povinný neoprávnene použitú alebo zadržanú sumu týchto prostriedkov vrátane penále vrátiť prostredníctvom subjektu, ktorý prostriedky poskytol a ktorý vrátené prostriedky odvedie do  národného fondu najneskôr v deň nasledujúci po dni ich pripísania na účet.“
Podľa ust. § 47a ods. 2 zákona č. 303/1995 Z. z. „ak Európske spoločenstvá  požiadajú o vrátenie neoprávnene použitých alebo zadržaných predvstupových prostriedkov alebo povstupových    prostriedkov, odvedú sa tieto prostriedky z osobitného účtu ministerstva vrátane sankcie podľa odseku 4 do rozpočtu Európskych spoločenstiev. Rozdiel medzi vrátenou sumou a povinnou sumou odvodu  vrátane sankcie do rozpočtu Európskych spoločenstiev sa vysporiada v prospech alebo na ťarchu  štátneho rozpočtu.“
V prípadoch podľa § 37 ods. 3 tretia veta zákona č. 523/2004 Z. z. sa na ukladanie sankcií pri predvstupových fondoch neuplatňuje zákon č. 303/1995 Z. z.; neoprávnene použité a zadržané prostriedky ako porušenia rozpočtovej disciplíny sa preklasifikujú na porušenia finančnej disciplíny podľa zákona č. 523/2004 Z. z. a jednotlivé SFK budú ukladať odvod, penále a pokutu podľa zákona č. 523/2004 Z. z.. 
Zákon č. 523/2004 Z. z. sa obdobne vzťahuje na vymožené prostriedky vo väzbe na ich rozpočtové určenie – odvod, penále znížené o úrok z omeškania a pokuta sú príjmom štátneho rozpočtu podľa § 7 zákona č. 523/2004 Z. z.. 

Ukladanie a vymáhanie odvodu, penále a pokuty sa riadi zákonom č. 71/1967 Zb. o správnom konaní (správny poriadok) v znení neskorších predpisov.

8.1.1 Vrátenie prostriedkov Európskej komisii pred ich vymožením od povinného subjektu

NF o zistenej nezrovnalosti bezodkladne informuje CKÚ OLAF pre SR resp. príslušný direktoriát EK. Ak EK (formou ťarchopisu) požiada NF o vrátenie neoprávnene použitých alebo zadržaných prostriedkov ES/EÚ pred ich vymožením od konečného prijímateľa (resp. IA), NF túto dlžnú sumu uhradí z osobitného účtu NF určeného pre nezrovnalosti. 
Kópiu ťarchopisu EK spolu s podnetom na výkon finančnej kontroly následne zasiela NF na príslušnú SFK prostredníctvom Sekcie systému verejnej vnútornej finančnej kontroly MF SR. Po vydaní rozhodnutia SFK (viď nižšie) bude dlžná suma uhradená na ten istý osobitný účet NF pre nezrovnalosti, z ktorého bola uhradená dlžná suma v prospech EK, a to prostredníctvom subjektu, ktorý tieto prostriedky poskytol (IA, IO, viď prílohu č. 9a, bod 2. a  9b, bod 2.).

8.1.2 Vrátenie prostriedkov Európskej komisii po ich vymožení od povinného subjektu

Prostriedky z rozpočtu EÚ
Ak nezrovnalosť vymáha SFK, vo svojom rozhodnutí uloží konečnému prijímateľovi (resp. IA, IO), aby uhradil dlžnú sumu prostriedkov z rozpočtu EÚ prostredníctvom subjektu, ktorý tieto prostriedky poskytol (IA, IO), na osobitný účet MF SR pre nezrovnalosti zriadený v Štátnej pokladnici, ktorý spravuje odbor Národného fondu. Súčasťou rozhodnutia SFK je poučenie pre konečného prijímateľa (resp. IA, IO), aby v platobnom príkaze uviedol aj variabilný symbol pre príslušný program, ktorého sa nezrovnalosť týka (viď nižšie) a aby do kolonky „Poznámka“ uviedol číslo rozhodnutia SFK, ktorým mu bola uložená povinnosť na úhradu týchto prostriedkov (za účelom presnej identifikácie vykonanej platby na odbore Národného fondu).

Na rozlíšenie programu použije SFK resp. konečný prijímateľ, IA alebo IO nasledovný variabilný symbol:

-	pre program PHARE:						100
-	pre Prechodný fond:						110
-	pre program ISPA: 							200
-	pre EEA a NK: 							300
-	pre Švajčiarsky finančný mechanizmus					400
-	pre iné finančné nástroje						500

Po obdržaní dlžnej sumy odbor Národného fondu prevedie prostriedky z rozpočtu EÚ na účet EK.

V rozhodnutí v zmysle správneho konania (resp. aj v správe o výsledku následnej finančnej kontroly) budú  neoprávnene vyplatené alebo zadržané finančné prostriedky v EUR vyčíslené v EUR a prepočítajú sa na SKK kurzom NBS platným ku dňu porušenia rozpočtovej resp. finančnej disciplíny alebo ku dňu vzniku nezrovnalosti (ak porušenie rozpočtovej resp. finančnej disciplíny nebude nezrovnalosťou).

V prípade, že bude preukázaný vznik nezrovnalosti  u konečného prijímateľa resp. u IA, IO, a povinný subjekt nevráti neoprávnene použité alebo zadržané finančné prostriedky do rozpočtu EÚ, vyrovnajú sa tieto pohľadávky EK voči SR tým spôsobom, že IA, IO zašle odboru Národného fondu žiadosť o priebežnú (alebo záverečnú) platbu už zníženú o čiastku neoprávnene použitých alebo zadržaných prostriedkov z rozpočtu EÚ.

Prostriedky štátneho rozpočtu
Odvod neoprávnene použitých alebo zadržaných prostriedkov SR určených na spolufinancovanie spolu s penále (za prostriedky štátneho rozpočtu na spolufinancovanie ako aj za prostriedky z rozpočtu EÚ znížené o úrok z omeškania) sú príjmom štátneho rozpočtu v súlade s ust. § 5 ods. 1 písm. i) zákona č. 303/1995 Z. z. .
Správa finančnej kontroly, ktorá sankciu ukladá, uvedie na vykonanie úhrady odvodu a penále číslo príjmového účtu štátneho rozpočtu (účet SFK).
Sekciu systému verejnej vnútornej finančnej kontroly informuje o uhradení dlžnej čiastky príslušná fyzická osoba/právnická osoba ktorá túto čiastku uhradila a v prípade potreby ekonomický útvar MF SR evidujúci uhradenie pohľadávky - dlžnej čiastky vo výške nezrovnalosti a prípadných sankcií. Sekcia systému verejnej vnútornej finančnej kontroly následne informuje o uhradení dlžnej čiastky sekciu európskych záležitostí, odbor Národného fondu.

Postup vracania finančných prostriedkov predvstupových fondov v rámci správneho konania je znázornený v prílohe č. 9a, bod 2.

8.1.3 EHP a NK

U finančných prostriedkov EHP a NK sa neoprávnene použité alebo zadržané prostriedky nevracajú do rozpočtu EHP resp. NK, nakoľko kompenzácia sa uskutočňuje tým spôsobom, že IO  zašle odboru Národného fondu žiadosť o priebežnú (alebo záverečnú) platbu už zníženú o čiastku neoprávnene použitých alebo zadržaných prostriedkov EHP resp. NK.

Postup uvedený v bode 8.1.2 sa aplikuje len v prípade, že žiadosť o priebežnú (alebo záverečnú) platbu, ktorú IO zasiela odboru Národného fondu, je nižšia ako vzniknutá nezrovnalosť. Postup vracania finančných prostriedkov EHP/NK a ŠR v takomto prípade (v rámci správneho konania) je znázornený v prílohe č. 9b, bod 2.

Na prostriedky štátneho rozpočtu sa primerane vzťahujú ustanovenia zákona č. 523/2004 Z. z. týkajúce sa porušenia finančnej disciplíny.

8.1.4 Žiadosť EK o vrátenie prostriedkov smerovaná priamo voči IA alebo IO

Ak EK požiada priamo IA alebo IO o vrátenie neoprávnene použitých alebo zadržaných prostriedkov ES/EÚ (nezrovnalosti vzniknuté v čase pred vznikom NF, t.j. pred 1.1.1999), uhradí IA alebo IO dlžnú sumu priamo na účet EK, pričom o zaslaní ťarchopisu EK ako aj o úhrade dlžnej sumy je IA resp. IO povinný informovať odbor Národného fondu. Odbor Národného fondu informuje o uvedenej skutočnosti sekciu systému verejnej vnútornej finančnej kontroly a poskytne jej všetky relevantné podklady. Sekcia systému verejnej vnútornej finančnej kontroly zabezpečí prostredníctvom príslušnej SFK vykonanie následnej finančnej kontroly. 

Možné opatrenia stanovené EK nasledujúce po výskyte a zistení nezrovnalosti sú tieto: 
Ak sa preukáže, že IA alebo IO neprijali alebo nie sú schopní prijať včasné nápravné opatrenia, môže to viesť k zníženiu, zadržaniu alebo zrušeniu pomoci pre projekt zo strany Európskej komisie, alebo k žiadosti vrátiť všetky platby vykonané v súvislosti s týmto projektom vzhľadom na charakter alebo závažnosť nezrovnalosti a následnej finančnej straty. V prípade, že sa nevykonajú nápravné kroky, môže Európska komisia zrušiť úplne alebo čiastočne finančnú pomoc poskytovanú z jednotlivých fondov. 
Každé zrušenie pomoci je dôvodom na jej vrátenie odboru Národnému fondu a na následnú refundáciu časti príslušného programu na účet Komisie. 

8.2 Štrukturálne fondy a Kohézny fond

8.2.1 Štrukturálne fondy

I. Vrátenie finančných prostriedkov Európskej komisii
V súlade s článkom 39 nariadenia Rady č. 99/1260/ES ustanovujúcim všeobecné pravidlá o štrukturálnych fondoch a nariadením Európskej komisie č. 2001/448/ES ustanovujúcim podrobné pravidlá implementácie nariadenia Rady č. 99/1260/ES pokiaľ ide o opravy financovania pomoci poskytovanej zo štrukturálnych fondov, realokáciu finančných prostriedkov EÚ v rámci priority, ktoré sa týmto spôsobom uvoľnili, navrhne riadiaci orgán pre príslušný programový dokument v spolupráci s platobným orgánom pre štrukturálne fondy a následne ju schváli Monitorovací výbor pre daný programový dokument.   
Realokované finančné prostriedky nie je možné použiť na tie operácie, ktoré boli predmetom finančných opráv. V prípade systémových nezrovnalostí realokované finančné prostriedky nie je možné použiť na tie operácie, v ktorých sa systémové nezrovnalosti vyskytli.
Slovenská republika je povinná informovať Európsku komisiu o navrhovanej realokácii finančných prostriedkov. 
V prípade, ak Európska komisia zistí nezrovnalosť a Slovenská republika nevykoná nápravu v zmysle pripomienok Európskej komisie v stanovenom termíne, po vymáhaní prostriedkov zodpovedajúcich výške nezrovnalosti dochádza k opravám financovania, ktoré predstavujú pre SR čistú stratu príspevku ES v rámci štrukturálnych fondov.
Opravy financovania sa uskutočnia odpočítaním prostriedkov EÚ zodpovedajúcich výške nezrovnalosti v rámci nasledovnej žiadosti o platbu EK. 
Ak nie je možné odpočítanie prostriedkov EÚ zodpovedajúcich výške nezrovnalosti od nasledovnej žiadosti o priebežnú platbu na EK (napr. splatná čiastka prevyšuje výšku sumy uvedenej v nasledovnej žiadosti o platbu), vrátenie týchto finančných prostriedkov uskutoční platobný orgán pre štrukturálne fondy spätným prevodom Európskej komisii.
Každá vrátená čiastka sa prevádza Európskej komisii, vrátane úrokov z omeškania.
Úroková sadzba pre úrok z omeškania je stanovená úrokovou mierou Európskej centrálnej banky pre jej hlavné refinančné operácie určenou v prvý pracovný deň mesiaca, kedy sa mala dlžná čiastka vrátiť, vrátane 1,5 % penalizačnej sadzby.
Ak na základe výslovnej požiadavky Európskej komisie rozhodne príslušný orgán SR o začatí alebo pokračovaní súdneho konania s cieľom vymôcť neoprávnene vyplatenú sumu, Európska komisia môže Slovenskej republike nahradiť sčasti alebo v plnom rozsahu náklady na právne zastúpenie a náklady vynaložené v priamej súvislosti so súdnym konaním. Európska komisia tak urobí na základe doloženej dokumentácie aj v prípade, že súdne konanie bolo neúspešné.

II. Vrátenie finančných prostriedkov na národnej úrovni 

Opatrenia platobného orgánu, platobnej jednotky, riadiaceho orgánu a sprostredkovateľského orgánu pod riadiacim orgánom nasledujúce po výskyte a zistení nezrovnalosti sú:

-	príslušný subjekt pozastaví proces schvaľovania žiadosti konečného prijímateľa/príjemcu pomoci o platbu pre dotknutý projekt (platobný orgán schváli súhrnnú žiadosť o platbu v sume zníženej o výšku prostriedkov za dotknutú žiadosť o platbu konečného prijímateľa/príjemcu pomoci),
-	príslušný subjekt zašle konečnému prijímateľovi/príjemcovi pomoci žiadosť o vrátenie finančných prostriedkov v súlade so zmluvou o poskytnutí nenávratného finančného príspevku (príloha č. 6a a 6b usmernenia),
-	príslušný subjekt oznámi zistenú nezrovnalosť do 5 pracovných dní odboru platobného orgánu pre štrukturálne fondy MF SR formou správy o zistenej nezrovnalosti,
-	ak konečný prijímateľ/príjemca pomoci v stanovenej lehote neodvedie prostriedky zodpovedajúce výške porušenia finančnej disciplíny, príslušný subjekt je povinný postupovať v zmysle § 31 ods. 10 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
-	v odôvodnených prípadoch príslušný subjekt môže rozhodnúť o pozastavení výkonu všetkých platieb konečnému prijímateľovi/príjemcovi pomoci.

Odvod, penále a pokuta za porušenie finančnej disciplíny právnickou osobou alebo fyzickou osobou sú príjmom príslušného druhu rozpočtu verejnej správy, z ktorého boli poskytnuté, pričom odvod, penále a pokuta za porušenie finančnej disciplíny pri nakladaní s prostriedkami štátneho rozpočtu sú príjmom štátneho rozpočtu, odvod za porušenie finančnej disciplíny pri nakladaní s prostriedkami EÚ sa odvádza na príslušný osobitný účet ministerstva financií, penále po znížení o úrok z omeškania a pokuta sú príjmom štátneho rozpočtu.  
Odvod, penále a pokutu za porušenie finančnej disciplíny pri nakladaní s prostriedkami štátneho rozpočtu a s prostriedkami EÚ ukladá a vymáha príslušná správa finančnej kontroly, príp. Ministerstvo financií SR v súlade s § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
Finančné prostriedky štátneho rozpočtu na spolufinancovanie, ktorých sa týka porušenie finančnej disciplíny, vrátane pokút a penále sú v súlade s § 31 ods. 8 zákona č. 523/2004 Z. z. o rozpočtových pravidlách verejnej správy príjmom príslušného druhu rozpočtu verejnej správy, z ktorého boli poskytnuté. Ak subjekt poruší finančnú disciplínu v súlade s § 31 ods. 1 písm. b), c) a d) zákona  č. 523/2004 Z. z.  a sám zistí porušenie finančnej disciplíny alebo sa porušenie finančnej disciplíny zistí pri výkone kontroly a nezákonný stav je vysporiadaný do dňa skončenia kontroly v bežnom rozpočtovom roku v súlade s § 31 ods. 4 zákona  č. 523/2004 Z. z. (nejedná sa o odvod uložený v správnom konaní), poskytovateľovi - platobnej jednotke sú vrátené finančné prostriedky štátneho rozpočtu na spolufinancovanie na výdavkový účet s výnimkou konečného prijímateľa - štátnej rozpočtovej organizácie, ktorá ich vráti na príjmový účet a môžu byť použité ďalej na financovanie programu. Ak nezákonný stav nie je vysporiadaný v tom istom rozpočtovom roku ako došlo k porušeniu finančnej disciplíny, poskytovateľovi - platobnej jednotke sú vrátené finančné prostriedky na príjmový účet (pre účel vrátenia prostriedkov od konečného prijímateľa/príjemcu si platobná jednotka otvára samostatný príjmový účet)  a následne je možné vykonať rozpočtové opatrenie na prekročenie limitu výdavkov z titulu vyšších príjmov (pri dodržaní limitu na celkové prekročenie výdavkov stanoveného v zákone o štátnom rozpočte na príslušný rozpočtový rok). Ak subjekt poruší finančnú disciplínu v zmysle  § 31 ods. 8 zákona č. 523/2004 Z. z. o rozpočtových pravidlách verejnej správy odvod, penále a pokuta za porušenie finančnej disciplíny sú príjmom štátneho rozpočtu. 
V prípade, že riadiaci orgán, sprostredkovateľský orgán pod riadiacim orgánom, platobná jednotka alebo platobný orgán vypracujú správu o zistenej nezrovnalosti, pripravia podklady pre vypracovanie žiadosti o vrátenie finančných prostriedkov a postúpia ich príslušnému riadiacemu orgánu/sprostredkovateľskému orgánu pod riadiacim orgánom. Riadiaci orgán/ sprostredkovateľský orgán pod riadiacim orgánom zašle žiadosť o vrátenie finančných prostriedkov konečnému prijímateľovi/príjemcovi pomoci. V žiadosti o vrátenie finančných prostriedkov uvedie akú sumu finančných prostriedkov je konečný prijímateľ/príjemca pomoci povinný vrátiť v členení podľa zdrojov a čísla účtov, na ktoré je konečný prijímateľ/príjemca pomoci povinný odviesť uvedené prostriedky. Formulár žiadosti o vrátenie finančných prostriedkov spolu s pokynom je uvedený v prílohách č. 6a a 6b.
V prípade vrátenia finančných prostriedkov štátneho rozpočtu na spolufinancovanie na základe žiadosti riadiaceho orgánu/sprostredkovateľského orgánu pod riadiacim orgánom (nejedná sa o odvod uložený v správnom konaní) v tom istom roku, v ktorom bol výdavok zo štátneho rozpočtu uskutočnený, sa prostriedky štátneho rozpočtu na spolufinancovanie vrátia na výdavkový účet platobnej jednotky. Vrátené finančné prostriedky je možné v danom roku použiť na ten istý program. V prípade vrátenia finančných prostriedkov v nasledujúcom roku, sa finančné prostriedky vracajú na príjmový účet platobnej jednotky (pre účel vrátenia prostriedkov od konečného prijímateľa/príjemcu si platobná jednotka otvára samostatný príjmový účet) a následne je možné vykonať rozpočtové opatrenie na prekročenie limitu výdavkov z titulu vyšších príjmov (pri dodržaní limitu na celkové prekročenie výdavkov stanoveného v zákone o štátnom rozpočte na príslušný rozpočtový rok). 
Finančné prostriedky EÚ, ktorých sa týka porušenie finančnej disciplíny, sú v zmysle § 20 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov príjmom osobitného účtu Ministerstva financií SR. 
V prípade vrátenia prostriedkov EÚ (nejedná sa o odvod uložený v správnom konaní), poskytnutých platobnou jednotkou z výdavkov štátneho rozpočtu a neschválených platobným orgánom v súhrnnej žiadosti o platbu, na základe žiadosti riadiaceho orgánu/sprostredkovateľského orgánu pod riadiacim orgánom v tom istom roku, v ktorom bol výdavok zo štátneho rozpočtu uskutočnený, sa prostriedky EÚ poskytnuté z výdavkov štátneho rozpočtu vrátia na výdavkový účet platobnej jednotky (s výnimkou konečného prijímateľa - štátnej rozpočtovej organizácie, viď poznámka pod čiarou č. 8). Vrátené finančné prostriedky je možné v danom roku použiť na ten istý program. V prípade vrátenia finančných prostriedkov v nasledujúcom roku, sa finančné prostriedky vracajú na príjmový účet platobnej jednotky (pre účel vrátenia prostriedkov od konečného prijímateľa/príjemcu si platobná jednotka otvára samostatný príjmový účet) a následne je možné vykonať rozpočtové opatrenie na prekročenie limitu výdavkov z titulu vyšších príjmov (pri dodržaní limitu na celkové prekročenie výdavkov stanoveného v zákone o štátnom rozpočte na príslušný rozpočtový rok).

Ukladanie a vymáhanie odvodu, penále a pokuty sa riadi zákonom č. 71/1967 Zb. o správnom konaní (správny poriadok) v znení neskorších predpisov.

Subjekt, ktorý vrátil neoprávnene použité alebo zadržané prostriedky EÚ alebo prostriedky štátneho rozpočtu na spolufinancovanie, je povinný v zmysle zmluvy o poskytnutí nenávratného finančného príspevku:
-	oznámiť vrátenie finančných prostriedkov príslušnému riadiacemu orgánu/sprostredkovateľskému orgánu pod riadiacim orgánom, 
-	zaslať oznámenie o vrátení finančných prostriedkov do 7 pracovných dní odo dňa uskutočnenia úhrady prostriedkov v súlade s výpisom z bankového účtu, resp. úpravy rozpočtu formou rozpočtového opatrenia, tlačivo oznámenia o vrátení finančných prostriedkov spolu s pokynom je uvedený v prílohách č. 7a a 7b.
-	v prípade úhrady platby priložiť k formuláru Oznámenia o vrátení finančných prostriedkov výpis z bankového účtu, ktorý potvrdzuje vrátenie finančných prostriedkov,
-	v prípade vrátenia finančných prostriedkov prostredníctvom úpravy rozpočtu medzi platobnou jednotkou a subjektom (nejedná sa o porušenie finančnej disciplíny) priložiť vytlačený ELUR (evidenčný list úprav rozpočtu) potvrdzujúci úpravu a v položke Číslo bankového účtu formuláru Oznámenia o vrátení finančných prostriedkov uviesť text „úprava rozpočtu ELUR č.“,
-	v prípade, že nie je doručené Oznámenie o vrátení finančných prostriedkov do 30 dní od úhrady dlžnej čiastky, vystaví Oznámenie o vrátení finančných prostriedkov subjekt, ktorému boli prostriedky pripísané na účet / bol upravený rozpočet. 

Riadiaci orgán/sprostredkovateľský orgán pod riadiacim orgánom postúpi do 5 pracovných dní kópiu oznámenia o vrátení finančných prostriedkov príslušnému orgánu štátnej správy, ktorému boli pripísané finančné prostriedky, resp. upravený rozpočet (napr. platobná jednotka, platobný orgán pre štrukturálne fondy, územne príslušná správa finančnej kontroly atď.).
Z dôvodu potreby jednoznačného priradenia sumy vrátených finančných prostriedkov ku konkrétnej žiadosti o platbu konečného prijímateľa/príjemcu pomoci a presnej identifikácie výmenného kurzu pri konvertovaní sumy vrátených finančných prostriedkov z meny SKK na menu EUR v zmysle nariadenia Komisie (ES) č. 2035/2005 je potrebné pri realizácii platieb vrátených finančných prostriedkov od konečných prijímateľov/príjemcov pomoci dodržiavať nasledovné pokyny:

Variabilný symbol: 	kód nezrovnalosti z ITMS (len numerické znaky kódu, napr. alfa-numerický kód nezrovnalosti z ITMS je „N10500004“, t. z. vo variabilnom čísle je potrebné uviesť „10500004“)   

Správa pre prijímateľa/poznámka: 	kód žiadosti o platbu KP/PP z ITMS

Finančné prostriedky EÚ, ktorých sa týka porušenie finančnej disciplíny, sú v zmysle § 20 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov príjmom osobitného účtu Ministerstva financií SR.
Pre tento účel má platobný orgán pre štrukturálne fondy zriadený mimorozpočtový účet v Štátnej pokladnici. Finančná identifikácia pre príslušný účet je nasledovná:

Číslo účtu:				7000245990/8180
Názov účtu:				Nezrovnalosti a vrátené finančné prostriedky 
Mena účtu:				SKK

Tento účet slúži na príjem finančných prostriedkov EÚ – zdroje 1151, 1161, 1171, 1181, 1351, 1361, 1371, 1381). 
Mimorozpočtový účet platobného orgánu pre štrukturálne fondy pre nezrovnalostí a vrátené finančné prostriedky neslúži na príjem prostriedkov štátneho rozpočtu na spolufinancovanie (zdroj ŠR – 1152, 1162, 1172, 1182, 1352, 1362, 1372, 1382). 

Územne príslušná správa finančnej kontroly vo svojom rozhodnutí uloží konečnému prijímateľovi/príjemcovi pomoci, aby uhradil dlžnú sumu finančných prostriedkov EÚ na osobitný účet MF SR uvedený vyššie.  Súčasťou rozhodnutia SFK je poznámka pre konečného prijímateľa/príjemcu pomoci, aby v platobnom príkaze vyplnil aj variabilný symbol a správu pre prijímateľa/poznámku podľa vyššie uvedených pokynov.
Postup vracania finančných prostriedkov ŠF a ŠR mimo správneho konania aj v rámci neho je znázornený v prílohe č. 9c.

8.2.2 Kohézny fond

Opatrenia SOPO, IO, riadiaceho orgánu a sprostredkovateľského orgánu pod riadiacim orgánom nasledujúce po výskyte a zistení nezrovnalosti sú:

-	príslušný subjekt pozastaví proces schvaľovania žiadosti konečného prijímateľa pomoci o platbu pre príslušný projekt,
-	príslušný subjekt zašle konečnému prijímateľovi pomoci žiadosť o vrátenie finančných prostriedkov v súlade so zmluvami o poskytnutí finančného príspevku pre projekt z KF uzatvorenej medzi príslušným sektorom a KP (príloha č. 6c a 6d usmernenia),
-	príslušný subjekt oznámi zistenú nezrovnalosť platobnému orgánu pre KF (odboru Národného fondu MF SR) formou správy o zistenej nezrovnalosti do 5 pracovných dní odo dňa zistenia nezrovnalosti,
-	ak konečný prijímateľ/príjemca pomoci v stanovenej lehote neodvedie prostriedky zodpovedajúce výške porušenia finančnej disciplíny, príslušný subjekt je povinný postupovať v zmysle § 31 ods. 10 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

Odvod, penále a pokuta za porušenie finančnej disciplíny právnickou osobou alebo fyzickou osobou sú príjmom príslušného druhu rozpočtu verejnej správy, z ktorého boli poskytnuté, pričom:

-	odvod, penále a pokuta za porušenie finančnej disciplíny pri nakladaní s prostriedkami štátneho rozpočtu sú príjmom štátneho rozpočtu,
-	odvod za porušenie finančnej disciplíny pri nakladaní s prostriedkami EÚ sa odvádza na osobitný účet ministerstva financií (PO pre KF) pre príslušný projekt KF pre zdroje EÚ, penále po znížení o úrok z omeškania a pokuta sú príjmom štátneho rozpočtu v súlade s ust. §7 ods.1 písm. i) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 

Odvod, penále a pokutu za porušenie finančnej disciplíny pri nakladaní s prostriedkami štátneho rozpočtu a s prostriedkami EÚ ukladá a vymáha príslušná správa finančnej kontroly, príp. Ministerstvo financií SR v súlade s § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
Finančné prostriedky štátneho rozpočtu na spolufinancovanie, ktorých sa týka porušenie finančnej disciplíny, vrátane pokút a penále sú v súlade s § 31 ods. 8 zákona č. 523/2004 Z. z. o rozpočtových pravidlách verejnej správy príjmom príslušného druhu rozpočtu verejnej správy, z ktorého boli poskytnuté. Ak subjekt poruší finančnú disciplínu v súlade s § 31 ods. 1 písm. b), c) a d) zákona  č. 523/2004 Z. z.  a sám zistí porušenie finančnej disciplíny alebo sa porušenie finančnej disciplíny zistí pri výkone kontroly a nezákonný stav je vysporiadaný do dňa skončenia kontroly v bežnom rozpočtovom roku v súlade s § 31 ods. 4 zákona  č. 523/2004 Z. z. (nejedná sa o odvod uložený v správnom konaní), poskytovateľovi - SOPO sú vrátené finančné prostriedky štátneho rozpočtu na spolufinancovanie na výdavkový účet s výnimkou konečného prijímateľa - štátnej rozpočtovej organizácie, ktorá ich vráti na príjmový účet a môžu byť použité ďalej na financovanie programu. Ak nezákonný stav nie je vysporiadaný v tom istom rozpočtovom roku ako došlo k porušeniu finančnej disciplíny, poskytovateľovi - SOPO sú vrátené finančné prostriedky na príjmový účet a následne je možné vykonať rozpočtové opatrenie na prekročenie limitu výdavkov z titulu vyšších príjmov (pri dodržaní limitu na celkové prekročenie výdavkov stanoveného v zákone o štátnom rozpočte na príslušný rozpočtový rok). Ak subjekt poruší finančnú disciplínu v zmysle  § 31 ods. 8 zákona č. 523/2004 Z. z. o rozpočtových pravidlách verejnej správy odvod, penále a pokuta za porušenie finančnej disciplíny sú príjmom štátneho rozpočtu. 
V prípade, že riadiaci orgán, sprostredkovateľský orgán pod riadiacim orgánom, SOPO, IO alebo platobný orgán vypracujú správu o zistenej nezrovnalosti, pripravia podklady pre vypracovanie žiadosti o vrátenie finančných prostriedkov a postúpia ich príslušnému riadiacemu orgánu/sprostredkovateľskému orgánu pod riadiacim orgánom. Riadiaci orgán/ sprostredkovateľský orgán pod riadiacim orgánom zašle žiadosť o vrátenie finančných prostriedkov konečnému prijímateľov a v kópii PO pre KF. V žiadosti o vrátenie finančných prostriedkov uvedie akú sumu finančných prostriedkov je konečný prijímateľ pomoci povinný vrátiť v členení podľa zdrojov a čísla účtov, na ktoré je konečný prijímateľ pomoci povinný odviesť uvedené prostriedky. Formulár žiadosti o vrátenie finančných prostriedkov spolu s pokynom je uvedený v prílohách č. 6c a 6d.
Finančné prostriedky EÚ, ktorých sa týka porušenie finančnej disciplíny, sú v zmysle § 20 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov príjmom osobitného účtu Ministerstva financií SR (PO pre KF) pre príslušný projekt KF. 

Ukladanie a vymáhanie odvodu, penále a pokuty sa riadi zákonom č. 71/1967 Zb. o správnom konaní (správny poriadok) v znení neskorších predpisov.

Subjekt, ktorý vrátil neoprávnene použité alebo zadržané prostriedky EÚ alebo prostriedky štátneho rozpočtu na spolufinancovanie, je povinný:
-	oznámiť vrátenie finančných prostriedkov príslušnému riadiacemu orgánu/sprostredkovateľskému orgánu pod riadiacim orgánom, 
-	zaslať oznámenie o vrátení finančných prostriedkov do 7 pracovných dní odo dňa uskutočnenia úhrady prostriedkov v súlade s výpisom z bankového účtu, resp. úpravy rozpočtu formou rozpočtového opatrenia, tlačivo oznámenia o vrátení finančných prostriedkov spolu s pokynom je uvedený v prílohách č. 7c a 7d.
-	v prípade platby priložiť k formuláru Oznámenia o vrátení finančných prostriedkov výpis z bankového účtu, ktorý potvrdzuje vrátenie finančných prostriedkov,
-	v prípade vrátenia finančných prostriedkov prostredníctvom úpravy rozpočtu medzi SOPO a subjektom priložiť vytlačený ELUR (evidenčný list úprav rozpočtu) potvrdzujúci úpravu a v položke Číslo bankového účtu formuláru Oznámenia o vrátení finančných prostriedkov uviesť text „úprava rozpočtu ELUR č.“,
-	v prípade, že nie je doručené Oznámenie o vrátení finančných prostriedkov do 30 dní od úhrady dlžnej čiastky, vystaví Oznámenie o vrátení finančných prostriedkov subjekt, ktorému boli prostriedky pripísané na účet / bol upravený rozpočet. 

Riadiaci orgán/sprostredkovateľský orgán pod riadiacim orgánom postúpi do 5 pracovných dní kópiu oznámenia o vrátení finančných prostriedkov príslušnému orgánu štátnej správy, ktorému boli pripísané finančné prostriedky, resp. upravený rozpočet (napr. SOPO, platobný orgán pre KF, územne príslušná správa finančnej kontroly atď.).
Územne príslušná správa finančnej kontroly vo svojom rozhodnutí uloží konečnému prijímateľovi, aby uhradil dlžnú sumu finančných prostriedkov EÚ na osobitný účet PO KF pre príslušný projekt KF pre zdroje EÚ. Zároveň vo svojom rozhodnutí určí číslo účtu, na ktorý má konečný prijímateľ uhradiť odvod, penále a pokutu za porušenie finančnej disciplíny pri nakladaní s prostriedkami ŠR a penále a pokutu zníženú o úrok z omeškania za porušenie finančnej disciplíny pri nakladaní s prostriedkami EÚ. 

Postup vracania finančných prostriedkov KF a ŠR mimo správneho konania aj v rámci neho je znázornený v prílohe č. 9c.

8.3 Spolupráca sekcie európskych záležitostí so sekciou systému verejnej vnútornej finančnej kontroly MF SR

Pre účely započítania nezrovnalostí s finančným dopadom do žiadostí o platbu na EK, certifikácie výdavkov na EK, zaúčtovania a archivovania originálov všetkých účtovných dokladov súvisiacich s čerpaním prostriedkov štrukturálnych fondov, predvstupových fondov, Prechodného fondu, Kohézneho fondu a prostriedkov finančných nástrojov EHP, NK a iných finančných nástrojov, ako aj v súvislosti  so splnením požiadaviek vyplývajúcich zo zákona č. 431/2002 Z. z. o účtovníctve v znení neskorších predpisov na vedenie účtovných záznamov o pohyboch na účtoch platobného orgánu pre štrukturálne fondy  a na účtoch odboru Národného fondu, sekcia systému verejnej vnútornej finančnej kontroly predkladá sekcii európskych záležitostí k poslednému dňu v mesiaci nasledovné dokumenty:

-	monitorovacie hárky o ukončených následných finančných kontrolách jednotlivých fondov, v ktorých je každému porušeniu finančnej disciplíny podľa § 31 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a ostatným nezrovnalostiam priradený jedinečný alfa-numerický kód nezrovnalosti ITMS, kód nezrovnalosti v zmysle typológie nezrovnalostí (príloha č. 8) a kód žiadosti o platbu KP/PP z ITMS. Sekcia systému verejnej vnútornej finančnej kontroly metodicky usmerňuje kontrolné orgány SR a útvary vnútorného auditu vykonávajúce systémové audity prostriedkov EÚ a iných nástrojov finančnej pomoci zo zahraničia pri priraďovaní kódov nezrovnalostí jednotlivým (zisteným) porušeniam finančnej disciplíny;
-	rovnopisy právoplatných rozhodnutí SFK a MF SR vydaných v správnom konaní, ktoré nadobudli právoplatnosť v predchádzajúcom mesiaci (vrátane vyznačenia osobitnej poznámky, či v konkrétnom rozhodnutí je identifikovaná nezrovnalosť vrátane priradenia jedinečného alfa-numerického kódu nezrovnalosti ITMS, kódu nezrovnalosti v zmysle typológie nezrovnalostí uvedenej v prílohe č. 8  a kódu žiadosti o platbu KP/PP z ITMS);
-	 iné relevantné dokumenty týkajúce sa zisteného neoprávneného čerpania verejných prostriedkov (napr. „Informáciu o zistenej nezrovnalosti“ v prípade, že vrátenie prostriedkov sa uskutoční do dňa skončenia kontroly alebo v prípade dobrovoľného vrátenia prostriedkov). Uvedené sa týka porušení finančnej disciplíny podľa ust. § 31 ods. 1 písm. b), c) a d) zákona č. 523/2004 Z. z. (vrátane vyznačenia osobitnej poznámky, či v konkrétnom rozhodnutí je identifikovaná nezrovnalosť vrátane priradenia jedinečného alfa-numerického kódu nezrovnalosti ITMS, kódu nezrovnalosti v zmysle typológie nezrovnalostí  a kódu žiadosti o platbu KP/PP z ITMS). 

Platobný orgán pre štrukturálne fondy archivuje uvedené dokumenty v súlade s čl. 38 nariadenia Rady 
č. 99/1260/ES a v súlade s nariadením EK č. 2002/2355/ES týkajúcich sa deklarovaných výdavkov a realizovaných platieb v rámci pomoci v súlade s audit trailom.
Odbor Národného fondu archivuje uvedené dokumenty v súlade s príslušnými právnymi aktmi ES a EÚ vzťahujúcimi sa na jednotlivé formy pomoci (napr. čl. G ods. 2 Prílohy II. nariadenia Rady č. 94/1164/ES).

OBSAH

1.  ÚVOD											2

2.  ZÁKLADNÉ PRÁVNE PREDPISY EÚ A SR							2

3.  DEFINÍCIA NEZROVNALOSTI								3

4.  TYPY NEZROVNALOSTÍ A ZODPOVEDNOSŤ ZA NEZROVNALOSTI 			4

5.  OPATRENIA NA PREDCHÁDZANIE VZNIKU NEZROVNALOSTÍ				5
	5.1  Transparentné písomné postupy a aplikácia princípu kontroly „štyroch očí“		5
	5.2  Oddelenie funkcií a stanovenie popisov konkrétnych pracovných pozícií		5
	5.3  Vykonávanie finančnej kontroly v súlade so zákonom č. 502/2001 Z. z. 
                    o finančnej kontrole a vnútornom audite a o zmene a doplnení niektorých 
                    zákonov v znení zákona č. 618/2004 Z. z.						5
	5.4  Orgány vonkajšej kontroly a auditu							6
	5.5  Transparentný a kontrolovateľný systém registrácie a uchovávania dokumentov	6
	5.6  Audit trail finančných tokov a jeho dodržiavanie					6

6.  ZISŤOVANIE A HLÁSENIE NEZROVNALOSTÍ						6
6.1.	Predvstupové fondy (vrátane Prechodného fondu), finančné nástroje 
        EHP a NK a iné finančné  nástroje							7
		6.1.1  Zisťovanie nezrovnalostí							7
			6.1.1.1  Nezrovnalosť zistená u konečného prijímateľa			7
			6.1.1.2  Nezrovnalosť zistená u IA, resp. IO				7
		6.1.2  Hlásenie nezrovnalostí							8
6.2  Štrukturálne fondy a Kohézny fond							9
		6.2.1  Štrukturálne fondy							9
		6.2.2  Kohézny fond								9

7.  KNIHA DLŽNÍKOV										10

8.  VYMÁHANIE A VRÁTENIE NEZROVNALOSTÍ						11
8.1	Predvstupové prostriedky (vrátane prostriedkov Prechodného fondu), finančné 
             nástroje EHP a NK a iné finančné  nástroje						11
8.1.1	Vrátenie prostriedkov Európskej komisii pred ich vymožením 
               od povinného subjektu						11
8.1.2	Vrátenie prostriedkov Európskej komisii po ich vymožení 
              od povinného subjektu							11
8.1.3      EHP a NK								12
8.1.4     Žiadosť EK o vrátenie prostriedkov smerovaná priamo voči IA alebo IO	12
	8.2  Štrukturálne fondy a Kohézny fond							12
8.2.1	Štrukturálne fondy							12
8.2.2	Kohézny fond								14
8.3	Spolupráca sekcie európskych záležitostí so sekciou systému verejnej 
         vnútornej finančnej  kontroly MF SR						15